
1. Franţa - primul tur al alegerilor prezidenţiale 

 

Circa 60% din francezii cu drept de vot susţineau, cu două zile înainte de data scrutinului, că recenta campanie pentru alegerile prezidenţiale nu le-a trezit interesul de a participa la vot, conform unui sondaj SOFRES realizat pentru Asociaţia "Civism şi Democraţie" (CIDEM).

Totodată, potrivit unor sondaje CSA publicate de revista "La Vie", un francez din trei (30%) nu intenţiona să meargă la urne pentru primul tur al alegerilor prezidenţiale. Şi aceasta în ciuda faptului că în cadrul scrutinului care a avut loc la 21 aprilie a.c. se confruntau un număr record de candidaţi: 16. 

Conform SOFRES, doar 43% dintre persoanele chestionate au afirmat că sunt "bine informate în legătură cu propunerile fiecărui candidat", în timp ce 55% au răspuns negativ.

În ce priveşte motivul dezinteresului lor pentru campanie, circa 74% dintre francezi au afirmat că "nici un candidat nu îşi respectă îndeajuns promisiunile". Pe locul al doilea al nemulţumirilor, cu 30%, francezii au susţinut că "nici un candidat nu propune proiecte foarte diferite". Aproximativ 26% dintre aceştia au considerat că "politica nu permite schimbarea lucrurilor", 19% au apreciat că "francezii nu depun efortul de a se interesa în legătură cu programul candidaţilor", iar 11% au invocat rolul presei care "nu îşi îndeplineşte bine sarcinile pentru a arăta diferenţele existente între proiectele candidaţilor".

Conform tuturor sondajelor apărute în presa franceză, anterior zilei de 21 aprilie, primele două locuri erau ocupate de preşedintele conservator, Jacques Chirac, şi de premierul socialist, Lionel Jospin. "Cei doi foşti luptători ai politicii sunt amândoi proveniţi din rândurile Executivului şi, cu acest titlu, au de suportat bilanţuri diferite, cumulează decepţii, frustrări şi chiar forme de uzură", afirma directorul cotidianului "Liberation", Serge July.

Dintre cei 16 candidaţi doi aparţin extremei-drepte, unul dreptei liberale, altul centrului-dreapta, doi sunt ecologişti, trei troţkişti, unul comunist, o candidată reprezintă radicalii de stânga, altul organizaţiile de vânători. În ciuda acestei diversităţi de opinii şi programe, doar doi vechi actori ai scenei politice franceze se bucură de sufragiile electoratului: Jean-Marie Le Pen (extrema-dreaptă) şi Arlette Laguiller (extrema-stângă), creditaţi iniţial cu mai puţin de 10% din sufragii.

Potrivit rezultatelor definitive comunicate de Ministerul de interne al Franţei, Jacques Chirac a obţinut 19,88% din voturi iar Jean-Marie Le Pen 16,86%, cei doi fiind candidaţii din turul al doilea al alegerilor prezidenţiale. Lionel Jospin a obţinut numai 16,18% din totalul numărului de voturi, clasându-se al treilea.

Candidatul de centru-dreapta Francois Bayrou a ocupat un neaşteptat loc patru cu 6,8% din totalul voturilor exprimate, reprezentanta curentului troţkist, Arlette Laguiller, a obţinut 6,3%, republicanul Jean-Pierre Chevenement a obţinut 5,3%, candidatul verzilor, Noel Mamere, fiind ultimul candidat care a depăşit pragul electoral de 5%, necesar restituirii cheltuielilor de campanie electorală.

Ceilalţi nouă candidaţi au obţinut mai puţin de cinci la sută, reprezentantul comuniştilor Robert Hue, obţinând doar 3,6% din numărul total de voturi.

*

Comentând intrarea liderului extremist Jean Marie Le Pen în turul al doilea al alegerilor prezidenţiale din Franţa, liderii politici francezi au declarat:

- Jacques Chirac: "Franţa nu poate aştepta. A sosit timpul să facem un salt democratic".

- Lionel Jospin: "Rezultatul din primul tur al alegerilor prezidenţiale este ca o lovitură de trăsnet".

- François Bayrou (UDF): "Motivul acestui seism? Exasperarea şi disperarea francezilor, care au tot sporit în ultimii 20 de ani".

- Noel Mamere: "Este dramatic. Ţara noastră cunoaşte una dintre cele mai grave crize politice de după cel de-al doilea război mondial".

- Robert Hue (PCF): "Este trist pentru această mare ţară democrată care este Franţa: poate fi o catastrofă pentru viitorul său, pentru viitorul poporului".

- Jean-Pierre Chevenement: "Poporul şi Franţa nu trebuie abandonate Frontului Naţional".

- Arlette Laguiller (LO): "Dorim să îl combatem pe J.M. Le Pen pe plan social, dar prin alte mijloace decât cele propuse de J. Chirac sau L. Jospin".

- Olivier Besancenot (LCR): "Consider că a avut loc un seism în ţara noastră".

- Jean Saint-Josse (CPNT): "Reflexul republican este de a bara drumul Frontului Naţional".

- Alain Madelin (DL): "Este o lecţie pentru dreapta şi pentru opoziţie, în general. Nu ne-am îndeplinit sarcinile, pentru că altfel Jean-Marie Le Pen nu ar fi înregistrat acest scor".

- Bruno Mégret (MNR): "Cer electoratului meu să se mobilizeze alături de J.M. Le Pen pentru turul al doilea al alegerilor prezidenţiale".

- Daniel Gluckstein (PT): "Jean-Marie Le Pen, cu alte cuvinte ultrareacţiunea".

- Corinne Lepage: "Cer să fie votat Jacques Chirac pentru a îl învinge pe Jean-Marie Le Pen".

- Laurent Fabius (PS): "Este o adevărată lovitură de măciucă. În turul al doilea trebuie să barăm ascensiunea extremei-drepte".

- Alain Juppé (RPR): "Toţi cetăţenii francezi nu pot fi decât neliniştiţi din cauza ascensiunii extremiştilor".

- François Hollande (PS): "Este un şoc considerabil pentru ţară".

- Jack Lang (PS): "Fascismul nu va câştiga".

- Jean-Marc Ayrault (PS): "Niciodată nu mi-am închipuit că se va produce o asemenea catastrofă".

- Philippe Douste-Blazy (UDF): "Cutremur pentru Franţa".

- Dominique Voynet (Verzii): "Un eşec pentru stânga aflată la guvernare".

- Ségolene Royal: "Un şoc, dar şi o suferinţă".

- Jean-Pierre Raffarin (DL): "Sancţionarea inactivităţii guvernului condus de Lionel Jospin".

Mai multe partide de extremă-dreapta europene au calificat drept "spectacular" drumul deschis de Frontul Naţional al lui Jean-Marie Le Pen în primul tur al alegerilor prezidenţiale franceze, văzând în el o sancţiune a politicii de imigrare dusă de Franţa. 

Ministrul belgian al afacerilor externe, Louis Michel, s-a declarat "asurzit", "sub şoc", potrivit purtătorului său de cuvânt, Jean-Philippe Rousseau, care a adăugat că ministrul "nu doreşte pentru moment să reacţioneze la ce s-a petrecut în Franţa". 

În Austria, secretarul general al FPO, partidul de extremă-dreapta membru al coaliţiei aflate la putere, Peter Sichrovsky, a estimat că procentul lui Jean-Marie Le Pen este o "lovitură (...) pentru iniţiatorii de sancţiuni impuse de UE contra Austriei în februarie 2000 după intrarea extremei-drepte în guvern". Alegătorii francezi, a apreciat Peter Sichrovsky, "au dat o lecţie partidelor politice care vor să mascheze lipsa lor de idei politice cu argumente pseudo-morale". 

Partidul de extremă-dreapta flamand "Vlaams Blok" a salutat rezultatul lui J.M. Le Pen. Într-un comunicat, partidul a evocat un "fenomen politic care se desfăşoară în ţări ca Austria, Italia, Danemarca, Olanda şi Franţa, unde alegătorii resping stânga". 

Un alt partid de extremă-dreapta, Partidul Poporului Danez, a calificat de asemenea drept "spectacular" rezultatul lui J.M. Le Pen, care este, a considerat această formaţiune, "rezultatul sancţionării, la fel ca în Danemarca, al politicii de imigrare duse de guvern". 

În Spania, un responsabil al Partidului Socialist spaniol, Trinidad Jimenez, s-a declarat "îngrozită" de rezultatul alegerilor franceze, dar a estimat ca este vorba despre un "scrutin conjunctural care s-a derulat în circumstanţe particulare". "Este o veste teribilă pentru Franţa, dar şi pentru toată Europa. Este un apel, un avertisment pe care trebuie să îl luăm în considerare... Dacă nu ne schimbăm maniera de a face politica, din ce în ce mai multe persoane vor înceta să se mai intereseze de ea", a declarat T. Jimenez, secretar general pentru relaţii internaţionale al PSOE. 

Pătrunderea lui J.M. Le Pen în al doilea tur al alegerilor din Franţa este considerată ca "un rezultat profund şocant" de către liderul partidului liberal suedez, Lars Lejenborg. 

În Italia, mai mulţi responsabili s-au referit la înfrângerea stângii franceze, care nu va mai fi prezentă în al doilea tur al alegerilor prezidenţiale. "Stânga europeană este în criză şi nu mai pare în măsură să guverneze", a apreciat Adolfo Urso, ministru al guvernului italian.

Observatorul european al fenomenelor rasiste şi xenofobe (EUMC) a lansat un apel liderilor politici europeni pentru a condamna rasismul şi a accepta diversitatea în Europa. EUMC cere liderilor europeni să lupte împotriva sporirii influenţei extremei-drepte în Europa şi "să condamne xenofobia şi rasismul, acceptând diversitatea rasială, etnică şi culturală".

Vicepremierul italian, Gianfranco Fini şi-a exprimat dorinţa ca Jacques Chirac să câştige, din nou, alegerile din Franţa. "Sper că se va produce o ripostă a dreptei opuse extremei drepte conduse de J.M. Le Pen", a declarat G. Fini.

Şeful diplomaţiei spaniole, Josep Pique, şi-a exprimat dorinţa ca "poporul francez să ratifice în al doilea tur al alegerilor prezidenţiale angajamentul său foarte clar pentru valorile democratice şi rolul său de leadership în Europa şi în construcţia europeană". "Noi am fost surprinşi de rezultate, nu doar de sporirea voturilor pentru extrema-dreaptă, ci şi pentru progresia şi dispersia voturilor stângii, şi în special către formaţiunile de extremă-stânga", a declarat J. Pique.

Canada şi-a exprimat, la rândul său, îngrijorarea faţă de progresul "voturilor de intoleranţă". "Există motive bune de îngrijorare, atunci când se pare că ceea ce se poate numi voturile intoleranţei «câştigă puterea»", a afirmat Patrick Riel, purtătorul de cuvânt al Ministerului Afacerilor Externe al Canadei. "Acesta nu este, însă, decât primul tur şi noi nu trebuie să uităm că marea majoritate a electoratului francez continuă să sprijine candidaţii care apără drepturile lor democratice şi protecţia drepturilor omului", a spus el.

Cancelarul german, Gerhard Schroeder, a apreciat că succesul lui Jean-Marie Le Pen este "extrem de regretabil", opinie împărtăşită de întreaga clasa politică germană. "Este regretabil faptul că extrema-dreaptă a devenit atât de puternică în Franţa", a spus social-democratul G. Schroeder.

"Rezultatele lui J. M. Le Pen sunt catastrofale din punct de vedere politic", a spus liderul Verzilor, Claudia Roth. La rândul său, liderul liberalilor (FDP), Guido Westerwelle, a considerat că intrarea lui J.M. Le Pen în al doilea tur este "extrem de regretabilă", asigurând că are "încredere în francezi şi în democraţia lor".

Secretarul general al Partidului Socialist portughez, Eduardo Ferro Rodrigues, apreciază că rezultatele din Franţa constituie un "real pericol". "Cele cinci milioane de voturi obţinute de Jean-Marie Le Pen arată pericolul real pe care îl constituie extrema-dreapta", a declarat E. Rodrigues. Fostul preşedinte socialist portughez, Mario Soares, s-a declarat, la rândul său, "profund decepţionat" de rezultatul alegerilor din Franţa spunând că "un vânt de dreapta venind din America suflă asupra Europei".

Rezultatul primului tur din Franţa nu este "atât o victorie pentru J.M. Le Pen, cât o înfrângere pentru premierul Lionel Jospin", a apreciat ministrul norvegian al afacerilor externe, Jan Petersen.

*

Candidatul francez de extremă-dreapta Jean-Marie Le Pen a anunţat că, dacă va fi ales preşedinte, una dintre primele sale decizii va fi de a "scoate" Franţa din Uniunea Europeană.

Într-o conferinţă de presă organizată la Saint Cloud el s-a declarat "adversarul Europei supranaţionale federaliste (...) care încearcă să ne ducă spre o structură fără formă ale cărei limite nu le cunoaştem".

Jean Marie Le Pen le-a cerut francezilor să i se alăture pentru "cea de-a doua etapă a renaşterii franceze, al doilea tur al alegerilor prezidenţiale". Acesta s-a adresat "tuturor celor care cred în Franţa eternă", "muncitorilor din toate ramurile industriei ruinate de euromondialismul de la Maastricht", "agricultorilor cu pensii de mizerie" şi "victimelor insecurităţii de la periferii, din oraşe şi sate".

"Sunt trei evenimente importante. Primul, recordul de absenteism la alegerile prezidenţiale, apoi dispariţia Partidului Comunist şi, în cele din urmă, tresărirea naţională la care asistaţi", a declarat J. M. Le Pen.

Definindu-se ca un "om liber aflat social la stânga, economic la dreapta şi din punct de vedere naţional, mai mult ca niciodată, din Franţa", el le-a cerut francezilor să nu le fie "teamă să viseze". "Voi, cei mărunţi, cei fără grade, cei excluşi, nu vă lăsaţi închistaţi încă o dată în vechea divizare stânga-dreapta, voi cei care aţi suportat de peste 20 de ani greşelile şi deturnările de fonduri din partea politicienilor", a declarat el.

În intenţiile lui J. M. Le Pen intră, în eventualitatea în care va ajunge preşedinte, şi revenirea la francul francez, reintroducerea pedepsei cu moartea şi expulzarea imigranţilor.

 

2. Ungaria - al doilea tur al alegerilor legislative 

 

Conservatorii aflaţi la putere şi socialiştii învingători în primul tur al alegerilor legislative au dus o luptă strânsă pentru a câştiga turul doi al alegerilor, care a avut loc la 21 aprilie a.c., şi care va aduce la putere guvernul în timpul mandatului căruia va avea loc intrarea Ungariei în UE.

Premierul Viktor Orban a mizat pe o mobilizare a votului din mediul rural pentru a inversa tendinţa din primul tur, de la 7 aprilie a.c., când au învins socialiştii şi Alianţa Democraţilor Liberi, de centru-stânga, partide care s-au mai aflat la guvernare între 1994 şi 1998. Dar succesul neaşteptat al opoziţiei în primul tur a avut un asemenea impact încât majoritatea analiştilor nu i-au acordat premierului ungar decât o şansă redusă de a obţine un al doilea mandat.

Socialiştii şi Democraţii Liberi au denunţat violenţa campaniei promovate de FIDESZ, acuzându-şi adversarii de lipsă de patriotism. "Tonul agresiv, calomniile şi minciunile demonstrează că ei caută cu disperare să rămână la putere", a declarat P. Medgyessy.

Conform rezultatelor finale, opoziţia ungară şi-a adjudecat victoria în turul al doilea al legislativelor, în faţa conservatorilor conduşi de premierul în exerciţiu Viktor Orban. Aceasta a totalizat 198 mandate în viitorul Parlament de la Budapesta, faţă de conservatori, care au obţinut doar 188. Socialiştii au obţinut 179 de locuri, iar aliaţii lor, liberalii de stînga din Alianţa Democraţilor Liberi (SZDSZ) numai 19, iar partidul FIDESZ al lui V. Orban a reuşit să obţină doar 188 de locuri.

"Schimbarea la guvernare s-a produs", a declarat şeful Democraţilor Liberi, Gabor Kuncze. "Deşi rezultatul este strâns, legitimitatea viitorului guvern nu poate fi pusă la îndoială", a mai spus acesta.

Analiştii şi obervatorii apreciază că electoratul din Ungaria a ales un parlament de stânga, sancţionându-l pe premierul Viktor Orban, un conservator cu discurs naţionalist care cocheta cu extrema-dreaptă.

Mobilizarea alegătorilor a depăşit recordul primului tur de scrutin, de la 7 aprilie a.c., după o campanie încărcată de acuzaţii, ce a divizat populaţia, cum nu s-a întâmplat niciodată după prăbuşirea comunismului în 1989.

"Am câştigat", a afirmat candidatul Partidului Socialist la funcţia de premier, Peter Medgyessy, în vârstă de 59 de ani, în faţa susţinătorilor săi. "Alegătorii ne-au dat mandatul ca să ne îndeplinim programul", a menţionat el.

V. Orban şi-a recunoscut înfrângerea şi l-a felicitat pe adversarul său. "I-am telefonat lui Peter Medgyessy şi l-am felicitat pentru victorie", a anunţat el, cerându-le susţinătorilor săi să accepte rezultatul urnelor. "Ungaria este o democraţie şi vreau să luaţi act de rezultat cu calm, în tăcere şi cu demnitate", a declarat el.

P. Medgyessy a promis reconcilierea populaţiei şi readucerea "păcii sociale". "Sunt convins că FIDESZ va fi o opoziţie constructivă", a menţionat el.

Preşedintele Ferenc Madl a anunţat că va deschide cât mai curînd seria consultărilor cu partidele politice pentru convocarea noului Parlament şi propunerea unui nou premier. "Campania s-a încheiat şi trebuie respectată voinţa alegătorilor", a precizat şeful statului.

În nouă circumscripţii electorale, din cauza rezultatului aproximativ egal, se va organiza un nou scrutin, dar acesta nu va putea modifica majoritatea stabilită.

 

3. Raportul Fondului Monetar Internaţional asupra perspectivelor economiei mondiale

"România şi Letonia ar putea înregistra, în 2002, o creştere economică de 4,5%, cea mai ridicată din rândul statelor candidate la Uniunea Europeană", preconizează Fondul Monetar Internaţional (FMI) în cel mai recent raport al său asupra perspectivelor economiei mondiale.

Documentul FMI anticipează o rată medie anuală a inflaţiei din România, în 2002, de 25,2%, faţă de 34,5% în 2001, pentru ca în 2003 acest indicator să coboare la 17,5%. În ceea ce priveşte balanţa contului curent, considerată principala problemă a statelor din Europa Centrală şi de Est, România se va confrunta cu un deficit de 5,3% în 2002 şi de 5,1% în 2003, după ce în anul 2001 deficitul contului curent a fost de 5,9%.

"Politicile macroeconomice din România sunt, în mare parte, pe drumul cel bun, având în vedere măsurile fiscale mai stricte adoptate la finalul anului 2001 şi reuşita politicii monetare vizînd diminuarea inflaţiei şi menţinerea sub control a cursului de schimb al monedei naţionale, în sensul evitării unei aprecieri excesive", se apreciază în raport.

Referitor la evoluţia Produsului Intern Brut în anul 2003, FMI se aşteaptă la o majorare de cinci procente a acestui indicator, ritm de creştere similar cu cel preconizat pentru Bulgaria, Cipru şi Malta. Cea mai importantă ascensiune economică în anul viitor va fi consemnată, din rîndul ţărilor candidate la Uniunea Europeană, de Letonia, cu o rată estimată la 6%.

Pe termen mai lung, Fondul Monetar avertizează că derularea în continuare a reformelor structurale în România, printre care cele aferente sectorului energetic, rămâne de o mare importanţă în vederea susţinerii dezvoltării economice.

La nivelul tuturor statelor candidate la Uniunea Europeană, creşterea economiei va fi, în acest an, susţinută de procesul de redresare din restul Europei, însă deficitul de cont curent al acestor ţări, aflat în continuă creştere, rămâne un factor de risc.

"Cele mai multe dintre statele candidate din Europa Centrală şi de Est continuă să înregistreze deficite de cont curent ridicate, care constituie o sursă potenţială de vulnerabilitate în eventualitatea în care atitudinea investitorilor va cunoaşte o depreciere", precizează studiul FMI.

Instituţia internaţională remarcă faptul că Polonia face excepţie de la perspectivele în general pozitive privind evoluţia economică în Europa Centrală şi atrage atenţia băncii centrale a acestui stat asupra necesităţii relaxării politicii monetare, în vederea stimulării economiei, cu condiţia ca inflaţia să rămînă sub control. FMI anticipează o rată de creştere de 1,4% a economiei poloneze în acest an, cel mai redus nivel din întreaga regiune.

În schimb, ritmul de creştere susţinut din Cehia, Ungaria şi Slovacia ar putea face ca aceste ţări să-şi continue fără probleme dezvoltarea economică atât pe parcursul acestui an, cât şi în anul viitor. Astfel, FMI estimează o creştere economică de 3,3% în Cehia în anul curent, de 3,5% în Ungaria şi de 3,7% în Slovacia. Totuşi, avertizează FMI, "în contextul unei creşteri economice atât de rapide, aceste ţări, şi în special Ungaria, ar trebui să-şi limiteze cheltuielile bugetare".

O creştere economică robustă se preconizează şi în cazul Bulgariei, fenomen care va fi însoţit de un declin al inflaţiei şi de o reducere graduală a deficitului de cont curent.

La nivelul economiei globale, FMI apreciază că în acest an va avea loc o revenire, în condiţiile previziunilor pozitive referitoare la economia Statelor Unite, asupra căreia efectele atentatelor teroriste din septembrie anul trecut, s-au dovedit destul de blânde.

De altfel, pe ansamblu, raportul instituţiei este mult mai optimist decât cel anterior, publicat în luna noiembrie a anului 2001. "Spre deosebire de raportul anterior, acum există semne din ce în ce mai încurajatoare cu privire la faptul ca fenomenul de încetinire a ritmului de creştere economică, la nivel mondial, început la jumătatea anului 2000, este pe sfârşite", precizează raportul.

Noile previziuni ale FMI reflectă o posibilă creştere a Produsului Intern Brut mondial de 2,8% în anul 2002, nivel superior pe de o parte ratei de 2,4% preconizată în noiembrie 2001, iar de pe altă parte creşterii de 2,5%, estimată pentru anul trecut.

"Evenimentele din 11 septembrie 2001 au avut un impact de scurtă durată asupra activităţii economice la nivel mondial şi, spre deosebire de temerile exprimate de o serie de organisme, nu au putut împiedica o redresare economică în prima jumătate a anului 2002", apreciază raportul FMI.

În ceea ce priveşte economia Statelor Unite, instituţia anticipează o creştere de 2,3% pentru anul în curs, o rată cu mult mai ridicată decât cea de 0,7% prevăzută în studiul anterior. În anul 2001, Produsul Intern Brut al SUA s-a majorat cu 1,2%.

Încurajatoare sunt şi perspectivele privind evoluţia celei mai mari economii a lumii în anul 2003, cu o rată de creştere preconizată la 3,4%. "Având în vedere că ne aşteptăm ca activitatea economică să se accelereze semnificativ în primul semestru al anului 2002, putem spune că recenta perioadă de recesiune înregistrată de Statele Unite ar putea fi cea mai uşoară din istorie", precizează FMI.

Fondul Monetar atrage atenţia asupra unor "riscuri majore la adresa sustenabilităţii şi durabilităţii procesului de redresare, atât la nivelul Statelor Unite, cât şi pe plan global". Printre aceste riscuri, FMI menţionează eventualitatea unei ascensiuni a preţului petrolului şi a unui război în Orientul Mijlociu. "Volatilitatea preţurilor de pe piaţa petrolieră a devenit un important factor potenţial de risc, mai ales în cazul în care situaţia din Orientul Mijlociu se va deteriora şi mai mult", consideră instituţia internaţională.

Referitor la cele 12 state incluse în zona euro, noile previziuni ale FMI indică o revizuire mai modestă, o creştere de 1,4% pentru acest an şi de 2,9% în 2003. Evoluţia economiei germane continuă să rămână sub semnul întrebării. În 2001, ansamblul zonei euro a înregistrat o majorare a Produsului Intern Brut de 1,5%.

FMI apreciază că introducerea monedei unice europene a reprezentat un pas istoric, făcut relativ fără probleme, cu efecte pozitive asupra transparenţei preţurilor şi asupra costurilor tranzacţiilor. "Euro va constitui o importantă forţă de promovare a unei mai bune integrări economice", remarcă raportul instituţiei creditoare, atrăgând, totuşi, atenţia că pentru a putea beneficia din plin de introducerea monedei unice este importantă continuarea reformelor structurale, în special în sectorul financiar.

În cazul Japoniei, Fondul Monetar este şi mai pesimist, anticipând o reducere a PIB de un procent în anul curent, după o scădere de 0,4% a indicatorului în anul 2001, şi care va fi urmată de un declin de 0,8% al economiei nipone, în 2003. În acest context, FMI consideră cea de-a doua mare economie a lumii drept "un motiv serios de îngrijorare", principala problemă a ţării fiind, în opinia sa, fenomenul de deflaţie.

La nivelul economiei globale, dezechilibrele majore vor fi, în acest an, deficitul de cont curent ridicat al Statelor Unite, nivelul scăzut al economiilor populaţiei americane, supraevaluarea dolarului în raport cu moneda unică europeană şi nivelul datoriilor corporaţiilor dintr-un mare număr de ţări.

 

4. Concluzii ale analizelor Institutului austriac pentru Dunăre şi Europa Centrală privind alegerile din regiune 

 

Cabinetul conservator de la Budapesta s-a alăturat, la 21 aprilie a.c., listei lungi a guvernelor din Europa Centrală sancţionate la urne de un electorat instabil şi de lipsa de popularitate a reformelor.

De la prăbuşirea comunismului în Europa Centrală, în 1989, electoratul din ţările candiate la Uniunea Europeană a votat, de multe ori, împotriva guvernelor aflate la putere în momentul alegerilor.

Această regiune, dominată mai bine de 40 de ani de partidele comuniste, "nu cunoaşte încă o democraţie stabilă", este de părere Erhard Busek, preşedintele Institutului pentru Dunăre şi Europa Centrală de la Viena.

"Nu există partide politice stabile, nici electorat stabil", a afirmat Jiri Pehe, director al filialei din Praga a institutului. "Alegătorii se află încă în stadiul în care fac experienţe, în timp ce în Europa de Vest procentajul celor care trec dintr-o tabără într-alta este relativ redus", a menţionat el.

"Această instabilitate se datorează şi dificultăţii noilor partide de a-şi defini propria identitate", a subliniat J. Pehe. "Pentru a trece de la colectivism la economia de piaţă, social-democraţii, care se prezintă a fi de stânga, se lansează în privatizări", a afirmat el. "În schimb, cei care, la fel ca şi V. Orban, se pretind conservatori, nu au mare lucru de conservat, deoarece singurul sistem adevărat de valori moştenit de aceste ţări este comunismul".

Obiectivul comun de aderare la UE contribuie la confuzia dintre diferitele partide. "Fundamental, obiectivele sunt aceleaşi. Este dificil pentru fiecare partid să îşi convingă alegătorii că au în mod real o identitate distinctă", a apreciat expertul ceh. "Aşteptările sunt prea mari, iar guvernele nu le pot îndeplini imediat, ceea ce provoacă o mişcare de pendulare", a mai precizat acesta.

În Polonia, forţele de dreapta aflate la putere au fost sancţionate la urne, în septembrie 2001, din cauza gestionării deficiente a reformelor sociale, însoţită de creşterea şomajului şi stagnarea economică. Coaliţia de dreapta înlocuise o guvernare de stânga, care a aplicat, în perioada 1993-1997, o terapie economică de şoc.

Premierul ceh Vaclav Klaus a fost singura excepţie din Europa Centrală, el obţinând, în mai 1996, un al doilea mandat de patru ani, dar, 18 luni mai tîrziu, a demisionat pe fondul unui scandal legat de finanţarea partidului său de centru-dreapta.

Artizan al independenţei Slovaciei, în 1992, autoritarul Vladimir Meciar a fost sancţionat de două ori de către electorat, dar, în prezent, partidul său se află în fruntea sondajelor de opinie înaintea alegerilor din septembrie 2002.

Românii au schimbat la fiecare patru ani guvernul, confruntat de fiecare dată cu aceleaşi dificultăţi în trecerea la economia de piaţă, legate de reticenţa sindicatelor şi a majorităţii populaţiei.

În Slovenia, un partid de centru-stînga, Democraţia Liberală, condus de Janez Drnovsek, a fost nevoit să formeze coaliţii diferite după fiecare alegeri, pentru a se menţine, din 1992, la putere.

În Bulgaria, premierul conservator Ivan Kostov este singurul care şi-a dus pînă la capăt mandatul de patru ani, înainte de a fi înlocuit, în 2001, de fostul rege Simeon de Saxa-Coburg-Gotha. "Nici un guvern de după 1989 nu a putut să explice limpede cetăţenilor obiectivul măsurilor impopulare şi nu a avut curajul să recunoască faptul că o parte dintre bulgari au rămas săraci", a concluzionat expertul ceh.

 

5. Situaţia din Orientul Mijlociu

Premierul israelian, Ariel Sharon, a respins, la 17 aprilie a.c., ideea desfăşurării unei "forţe internaţionale" de interpunere între israelieni şi palestinieni, idee propusă de Franţa în cadrul reuniunilor UE, şi este de acord doar cu prezenţa unui număr restrâns de observatori americani.

"Prezenţa unei forţe internaţionale ar fi foarte periculoasă pentru Israel, deoarece nu îi va putea împiedica pe teroriştii palestinieni să comită crime, dar nici nu va permite Israelului să riposteze", a declarat A. Sharon. "În schimb, am acceptat prezenţa unui număr restrâns de observatori americani", a adăugat premierul, reamintind că Israelul şi-a dat acordul, anul trecut, pentru desfăşurarea a "zece observatori CIA".

"Era de dorit ca aceşti observatori să ajungă la Rafah, localitate în care palestinienii fac contrabandă cu arme, în sudul Fâşiei Gaza, la frontiera cu Egiptul", a precizat el. Ariel Sharon a mai subliniat faptul că desfăşurarea unei forţe internaţionale a reprezentat dintotdeauna un obiectiv major pentru palestinieni.

*

La 16 aprilie a.c., secretarul american de stat, Colin Powell, a avut o ultimă întrevedere cu preşedintele palestinian Yasser Arafat, întâlnirea fiind calificată de oficialii palestinieni drept "catastrofală". Colin Powell a ieşit din ceea ce a mai rămas din cartierul general al lui Y. Arafat cu o mină sumbră şi fără să declare nimic presei. "Întrevederea a fost catastrofală şi s-a încheiat fără rezultat concret", a afirmat ministrul palestinian al informaţiilor, Yasser Abed Rabbo, după încheierea acesteia.

Yasser Arafat s-a adresat, foarte pe scurt, ziariştilor, pentru a-i mulţumi, cu această ocazie, oficialului american. "Vreau să-i mulţumesc pentru ceea ce a făcut şi pentru ce încearcă să facă", a declarat el, calificând întâlnirea drept "foarte cordială" şi "foarte importantă". 

La rândul său, liderul palestinian Saeb Erakat l-a acuzat pe premierul israelian Ariel Sharon că a "sabotat" misiunea secretarului american de stat. "Întrevederea dintre cei doi lideri s-a terminat fără rezultate concrete", a adăugat ministrul palestinian.

*

"Colin Powell se întoarce cu mîinile goale", "O povară tot mai grea pentru George W. Bush: pace, nu şi tot mai multe reproşuri", sunt câteva titluri apărute în presa americană, ce constată fără menajamente "eşecul" misiunii lui Colin Powell, care nu a obţinut o încetare a focului între israelieni şi palestinieni.

"George W. Bush a avut o săptămână proastă", subliniază "New York Times". "Aparentul eşec al misiunii secretarului de stat a împins diplomaţia americană în mijlocul celui mai de nerezolvat conflict din regiune, acolo unde cresc continuu costurile politice în interiorul Statelor Unite şi unde devin excesive costurile diplomatice cu lumea arabă", apreciază cotidianul american.

"Ceea ce reprezintă o serioasă înfrângere pentru politica externă a Administraţiei americane este că secretarul american de stat a părăsit Orientul Mijlociu cu foarte puţine lucruri pozitive, la capătul unei misiuni ambiţioase de pace, care a durat zece zile", adaugă "Los Angeles Times".

În plus, presa şi-a exprimat temerea că, după plecarea lui Colin Powell, violenţa riscă să se intensifice. "El a părăsit regiunea ştiind că ar putea izbucni violenţe şi mai mari, ce ar putea zgudui regimurile statelor arabe aliate ale Statelor Unite", consemnează analiştii cotidianului "USA Today".

Pentru "Washington Post", al cărui editorial se intitulează "Mai încercaţi", verdictul că misiunea lui C. Powell a eşuat este "dur şi deocamdată nejustificat". "Este adevărat că nici una din solicitările făcute de preşedintele George W. Bush nu a fost îndeplinită", notează cotidianul citat. "George W. Bush a emis ultimatum-uri exprimate clar şi cu forţă, dar pare să nu fi avut o strategie foarte clară dincolo de aceasta", adaugă ziarul, care admite că situaţia se poate înrăutăţi.

"Dacă Administraţia americană, a cărei imagine se deteriorează în ultima vreme, se retrage, cum a mai făcut-o înainte, fără îndoială că istoria va consemna misiunea lui C. Powell ca un eşec", afirmă, în continuare, "Washington Post". "Însă, dacă ea va continua să acorde prestigiu şi eforturi acestei chestiuni, atunci violenţa ar putea fi stopată", se adaugă în editorialul citat, care apreciază: "cea mai bună variantă rămâne angajarea în continuare în soluţionarea conflictului".

Cotidianul american "Time" apreciază în ediţia sa din 17 aprilie a.c., că misiunea de zece zile a secretarului de stat american, Colin Powell, în Orientul Mijlociu, nu a reuşit să conducă la un rezultat substanţial şi aceasta nu pentru că el nu ar fi încercat, ci pentru că Administraţiei americane îi lipseşte o strategie coerentă privind acest conflict. Rezumatul situaţiei făcute de înaltul oficial american înainte de a părăsi Israelul nu a adus noutăţi majore faţă de declaraţiile făcute anterior: "nu va exista un armistiţiu până când Israelul nu îşi va retrage trupele din localităţile palestiniene". 

Premierul Ariel Sharon a prezentat, în cursul întâlnirii, calendarul apropiatei retrageri a forţelor sale, însă a precizat că ele vor fi menţinute în oraşele Ramallah şi Bethleem. Analiştii apreciază, însă, că o retragere parţială nu poate fi suficientă pentru ca palestinienii să accepte un armistiţiu. Preşedintelui Autorităţii Naţionale Palestiniene, Yasser Arafat, i s-a atras atenţia că trebuie, la rândul său, să facă eforturi pentru a controla acţiunile teroriste ale militanţilor palestinieni.

Secretarul de stat american a fost derutat într-o oarecare măsură şi de semnalele pe care le-a primit din partea membrilor Administraţiei americane. Premierul Ariel Sharon a luat în considerare în special acele mesaje americane care lăsau să se înţeleagă că George W. Bush vede în acţiunile guvernului israelian nevoia statului evreu de a se autoapăra. Încurajat de sprijinul unor oficiali de la Casa Albă în sensul “eliminării din ecuaţie” a liderului ANP, Ariel Sharon a anunţat Statele Unite că se va retrage la momentul şi în termenii decişi de el.

Oficialii palestinieni s-au concentrat pe apelul ferm al preşedintelui american ca Israelul să-şi retragă imediat trupele din teritoriile palestiniene şi au evidenţiat sprijinul manifestat de SUA în favoarea recentelor rezoluţii ONU pe marginea acestui conflict.

Colin Powell a sperat să se obţină un progres în actuala criză determinând cele două părţi să îşi concentreze atenţia asupra unui orizont politic al situaţiei: reluarea rapidă a negocierilor privind crearea statului palestinian. În acest sens, premierul israelian a propus organizarea unei conferinţe regionale sub egida SUA, care să aibă loc în luna iunie, a.c.

Cu toate acestea, violenţele au continuat pe parcursul întregii vizite a înaltului oficial american. O asemenea dinamică nu a făcut deloc bine imaginii SUA în faţa aliatelor sale arabe, mai ales pe fondul insistentelor apeluri ale palestinienilor ca lumea arabă să vină în ajutorul lor şi a cauzei pentru care luptă, apreciază analiştii. Astfel, preşedintele egiptean, Hosni Mubarak şi-a anulat întâlnirea sa cu Colin Powell, care trebuia să aibă loc la 17 aprilie a.c., la Cairo, delegându-l în locul său pe ministrul egiptean de externe, Ahmed Maher. Se aşteaptă ca apropiata vizită a prinţului moştenitor Abdallah al Arabiei Saudite în SUA să se constituie într-un barometru crucial pentru relaţiile actuale dintre SUA şi regimurile arabe moderate şi aliate ale acestora.

După cum remarcă analiştii politici, temându-se de un eventual eşec al misiunii secretarului de stat american în Orientul Mijlociu, Administraţia americană a făcut eforturi în ultima săptămână să se distanţeze discret de aceasta, lansând mesaje subtile că iniţiativa este un “spectacol” individual al înaltului oficial american. Dar nici această strategie nu l-a ajutat prea mult pe Colin Powell în efortul de a-l determina pe Ariel Sharon să pună capăt ofensivei militare israeliene în teritorii, aspect considerat cu insistenţă de SUA un ingredient crucial al armistiţiului israeliano-palestinian.

Chiar dacă cotidienele "The Washington Post" şi "USA Today" încep prin a sublinia eşecul acestei misiuni, totuşi, în "USA Today" se menţionează că afirmaţiile dure ale criticilor care s-au grăbit să strige “eşec” după terminarea misiunii secretarului de stat sunt premature ţinând cont că această vizită marchează doar începutul implicării active a SUA în conflictul israeliano-palestinian. Ce merită notat este mai degrabă faptul că în timp ce Casa Albă face eforturi pentru a articula o strategie de abordare pe termen lung, aceasta se vede confruntată cu “opţiuni dificile” pe care şi Colin Powell le-a recomandat israelienilor şi palestinienilor să le facă. "Nimeni nu poate pretinde că obţinerea păcii în Orientul Mijlociu este un demers facil şi este de ajuns să îi întrebi pe foştii preşedinţi ai SUA, apreciază "USA Today", chiar dacă sarcina imediată a oricărei misiuni de pace în Orient este cât se poate de transparenţă: armistiţiul, presiuni asupra taberei palestiniene pentru a pune capăt atacurilor teroriste sinucigaşe şi retragerea israelienilor". Este exact ceea ce a încearcă să obţină Colin Powell prin negocierea iniţiată în cadrul acestei vizite între Ariel Sharon şi Yasser Arafat. Analiştii apreciază că este crucial ca prevederile acordurilor de la Oslo încheiate în 1993 să fie modificate, argumentând că măsurile menite să sporească încrederea reciprocă au condus treptat la rezultatul opus, materializat printr-o profundă suspiciune reciprocă. De asemenea, acordurile au amânat abordarea celor mai dificile chestiuni, care sunt în acelaşi timp şi cele fundamentale: frontierele definitive ale statului evreu şi ale celui palestinian, împărţirea Ierusalimului, soarta coloniilor evreieşti şi a refugiaţilor palestinieni care doresc să se întoarcă.

La fel de crucial este şi ca SUA să implice în procesul de pace o cât mai largă comunitate internaţională, în principal statele arabe, statele Uniunii Europene şi ONU. În acest sens analiştii apreciază drept necesar ca Administraţia americană să meargă pe linia diplomatică trasată de Colin Powell, care în urmă cu o săptămână a început consultările cu Rusia, UE şi ONU.

Cotidianul israelian "Ha'aretz" nu consideră misiunea înaltului oficial american un eşec, cel puţin prin prisma faptul că a reuşit să pună capăt extinderii conflictului înspre frontiera de nord. Dar apreciază că ea lasă în urmă un vid diplomatic periculos, ţinând cont de etapa în care se află în prezent conflictul israeliano-palestinian. În lipsa unei diplomaţii active, situaţia nu poate decât să se deterioreze, ameninţând întreaga stabilitate regională, iar ideea atât de vehiculată în ultima săptămână a conferinţei regionale este insuficientă şi pentru a atenua tensiunea şi pentru neutralizarea ei. Cu toate aceastea, planul acestei conferinţe este de natură să alimenteze speranţele opiniei publice, dar pentru a putea fi pus în aplicare este nevoie ca forţele israeliene să pună capăt ofensivei din teritoriile autonome. 

*

Ministrul de externe israelian, Shimon Peres, a denunţat la 21 aprilie a.c., în cadrul unui discurs rostit la Washington, "antisemitismul împotriva statului evreu al statelor membre ale Uniunii Europene". 

"Regret reacţia Europei faţă de acţiunile militare israeliene din tabăra de refugiaţi palestinieni de la Jenin. Acolo unde a existat în Europa un antisemitism împotriva evreilor, mă tem că acum există un antisemitism împotriva statului evreu", a declarat şeful diplomaţiei israeliene. 

"Poate că sunt mulţi politicieni europeni care reprezintă viitorul Europei, noi însă, evreii, nu putem uita trecutul Europei şi aşteptăm ca europenii care îşi amintesc ceea ce noi nu putem uita să ne judece într-un mod corect şi drept, aşa cum ar trebui", a subliniat Shimon Peres. 

În altă ordine de idei, ministrul de externe israelian a declarat că, deşi israelienii vor continua să lupte "împotriva terorismului", cea mai bună opţiune ar fi lansarea unui dialog politic cu partea palestiniană. "Presupunând că începem cu o încetare a focului şi vor mai fi atentate, prefer, chiar şi în această situaţie, să avem în paralel o linie de dialog privind încetarea violenţelor", a explicat Shimon Peres. 

"Nu pot garata că va exista o încetare a focului, dar trebuie să garantăm că vor continua negocierile pentru pace. Avem nevoie simultan de o campanie militară împotriva terorismului şi de o invitaţie politică la dialog. Nu vom renunţa la nici una din aceste alternative", a subliniat şeful diplomaţiei israeliene. 

Shimon Peres a insistat asupra ideii că SUA trebuie să îşi menţină în permanenţă trimisul special în Orientul Mijlociu. "Tensiunea este atât de ridicată, suspiciunile sunt atât de adânci, încât SUA pot servi pentru moment ca o punte între cele două părţi", a declarat ministrul de externe israelian.

*

Într-un comunicat transmis la 16 aprilie a.c., aripa militară a mişcării islamiste palestiniene Hamas a ameninţat cu asasinarea premierului israelian Ariel Sharon, a membrilor guvernului pe care îl conduce şi a generalilor săi, în urma arestării, de către armata israeliană, a lui Marwan Barghuthi, şeful Fatah din Cisiordania.

"Îl salutăm pe fratele nostru erou Marwan Barghuthi şi îi spunem lui Ariel Sharon, guvernului şi cadrelor armatei sale: aţi deschis porţile Iadului vostru arestîndu-l pe acest lider naţional, iar de acum încolo veţi fi ţinte ale unor asasinate legitime", au anunţat Brigăzile Ezzedin al-Qassam.

Capturat de armata israeliană la Ramallah, în Cisiordania, M. Barghuthi este suspectat că ar conduce Brigăzile Martirilor de la al-Aqsa, grupare armată care are legătură cu mişcarea Fatah, a preşedintelui Yasser Arafat. Brigăzile Martirilor de la al-Aqsa au revendicat mai multe atentate sinucigaşe sângeroase antiisraeliene.

Aripa armată a mişcării Hamas l-a avertizat pentru prima oară pe Ariel Sharon că ar putea figura printre victimele viitoarei sale operaţiuni la 31 martie a.c.

*

Într-un raport privind situaţia din Orientul Mijlociu, grupul american de apărare a drepturilor omului, "Human Rights Watch" (HRW), acuză armata israeliană de practici asimilabile crimelor de război.

"Apreciem că astfel de incidente se produc în cursul aproape tuturor raidurilor armatei israeliene din Cisiordania", a declarat Peter Bourkhaerdt, autorul raportului şi însărcinat cu anchetele HRW în situaţii de urgenţă.

Armata israeliană a respins aceste acuzaţii, calificându-le drept "groteşti". "Nu utilizăm în nici o situaţie şi nu vom utiliza niciodată civili pentru a ne ajuta", a declarat purtătorul de cuvânt al armatei israeliene, Isaac Greenburg.

Într-un raport care se bazează pe 50 de mărturii, HRW trage concluzia că armata ignoră în mod regulat convenţiile internaţionale privind protecţia civililor, forţându-i pe aceştia să organizeze percheziţii şi să dea informaţii referitoare la vecini. "Forţele de apărare israeliene trebuie să înceteze să se folosească de civili în scopuri foarte periculoase şi improprii", a declarat P. Bourkhaerdt. HRW nu a înregistrat aceste tipuri de practici decât în rândul armatei ruse din Cecenia.

"Armata israeliană a refuzat de mai multe ori să fie interogată, în cadrul unei anchete pe această temă. Guvernul israelian adoptă o poziţie periculoasă închizând ochii la acumulările de abuzuri comise de armată", se afirmă în raportul HRW.

Ancheta a fost realizată pe baza unor mărturii privind patru raiduri distincte asupra zonelor palestiniene, lansate între 24 octombrie 2001 şi 31 martie 2002. "În fiecare dintre cazuri, armata israeliană a obligat civilii să identifice casele persoanelor date în urmărire, pentru interogatoriu sau arestare", se arată în raport. "Această practică pune viaţa civililor în pericol: ei sunt identificaţi ca informatori şi mai mulţi dintre ei ajung să fie executaţi", potrivit HRW.

 

6. Discursul anual al preşedintelui Vladimir Putin rostit în faţa Parlamentului Rusiei

 

"Rusia trebuie să-şi menţină direcţia de integrare occidentală, afişată clar după atentatele din 11 septembrie 2001 din Statele Unite", a afirmat, la 18 aprilie a.c., preşedintele Vladimir Putin, în discursul anual rostit în faţa Parlamentului.

"Rusia se integrează activ în comunitatea internaţională şi, în ciuda unei concureţe acerbe, ţara noastră trebuie să-şi găsească aliaţi şi să fie un aliat sigur pentru ceilalţi", a declarat preşedintele rus, subliniind că, "astăzi, Rusia este unul dintre garanţii stabilităţii internaţionale".

Preşedintele rus a amintit "gesturile numeroase şi repetate ale Rusiei în vederea integrării europene", subliniind, totuşi, că "politica externă a Rusiei este una pragmatică, bazată pe mijloacele şi interesele proprii". V. Putin a precizat că diplomaţii ruşi "cooperează activ cu Uniunea Europeană în vederea creării unui spaţiu economic unic".

Pe de altă parte, el a afirmat că Rusia a permis formarea unei coaliţii internaţionale împotriva terorismului şi succesul acesteia în Afganistan. "După data de 11 septembrie a anului trecut, mulţi au înţeles că războiul rece s-a încheiat şi că a început unul nou, războiul împotriva terorismului, care interesează în totalitate Rusia", a spus el, făcând aluzie la operaţiunea militară din Cecenia.

Afirmând că prioritatea politicii externe ruse o constituie ţările membre ale Comunităţii Statelor Independente (CSI, formată din 12 foste republici sovietice), V. Putin a reamintit că Rusia mai are ca "obiectiv asigurarea stabilităţii strategice în lume", referindu-se la dificilele negocieri în problemele de dezarmare care sunt în derulare, în prezent, cu SUA, ca urmare a retragerii părţii americane din tratatul antirachetă ABM, din 1972. Rusia consideră acest tratat bilateral ca o "piatră de temelie" a echilibrului strategic mondial.

Preşedintele rus, Vladimir Putin, a denunţat corupţia din Rusia, apreciind că "actuala organizare a aparatului de stat favorizează acest fenomen".

"Orice barieră administrativă este depăşită cu ajutorul mitei", a declarat preşedintele rus, care s-a pronunţat pentru o reformă a administraţiei şi reducerea numărului de funcţionari. "Este necesar să analizăm funcţiile actuale ale aparatului de stat şi să nu le păstrăm decât pe cele care sunt indispensabile", a afirmat V. Putin, cerând ca administraţia de stat să devină "eficientă, competentă şi productivă". "Această sarcină revine primului-ministru", a subliniat preşedintele. "Şeful guvernului trebuie să prezinte propuneri argumentate, referitoare la o restructurare a sistemului puterii executive", a apreciat V. Putin.

El a precizat că redresarea nivelului de viaţă în Rusia rămâne prioritară şi a menţionat cu satisfacţie faptul că numărul şomerilor a scăzut cu 700.000 în ultimul an, iar veniturile reale ale populaţiei au crescut cu aproape şase procente. Totuşi, "chiar dacă anul trecut s-au înregistrat câteva progrese, acestea sunt insuficiente şi nu există nici un motiv de bucurie", a apreciat preşedintele rus.

"Conjunctura internaţională favorabilă nu a fost folosită pentru a reface situaţia materială a ruşilor, iar sărăcia afectează, încă, aproape 40 de milioane de persoane", a afirmat Vladimir Putin. "Consider că acum este fundamental să creăm condiţii pentru ca ruşii să poată câştiga bani. Să cîştige şi să investească profitabil în economia ţării. Însă, pentru acest lucru, este indispensabil să îndepărtăm tot ce îi împiedică pe oameni să trăiască şi să muncească. Înainte de toate, trebuie să schimbăm complet chiar sistemul de lucru al instituţiilor de stat. Ne-am obişnuit să ne plîngem de birocraţia rusă (...) şi reproşurile la adresa acesteia sunt absolut justificate", a spus preşedintele Rusiei.

Pe parcursul discursului său anual, V. Putin a salutat progresele înregistrate în realizarea obiectivelor pe care le-a fixat cu un an în urmă: dezvoltarea democraţiei, crearea unei economii de piaţă "civilizate", consolidarea statului de drept şi creşterea nivelului de viaţă.

Preşedintele rus a solicitat "reducerea substanţială" a duratei serviciului militar, ca măsură integrată a procesului de reformă a armatei ruse. În opinia lui, "reforma apărării, realizată cu scopul de a trece la o armată de profesionişti, trebuie să prevadă reducerea substanţială a duratei serviciului militar". "Reforma armatei trebuie să se facă pe etape, ţinând cont de mijloacele financiare şi de necesităţile securităţii statutului", a declarat V. Putin, fără să menţioneze un termen exact.

 

7. Activitatea curentă a Uniunii Europene

▪ Convenţia - for de dezbatere privind competenţele Uniunii Europene

Cea de-a treia sesiune plenară a Convenţiei privind viitorul Europei - desfăşurată în zilele de 15 şi 16 aprilie a.c., la Bruxelles, şi dedicată rolului Uniunii Europene precum şi repartizării competenţelor între forul comunitar şi statele membre - a evidenţiat necesitatea de a întări politica externă comună şi de a simplifica tratatele pentru a apropia Europa de cetăţeni. Comisia Europeană a transmis Convenţiei rezultatele ultimului sondaj de opinie Eurobarometru, potrivit căruia 91% dintre europeni consideră că prioritatea UE trebuie să fie ocrotirea păcii şi a securităţii. Reformele instituţionale ale Uniunii ocupă doar locul al 12-lea, iar primirea de noi ţări membre ocupă poziţia a 11-a în clasamentul priorităţilor. Dintre instituţii, Parlamentul European inspiră cea mai mare încredere, primind 58% aprecieri pozitive.

Mai mulţi membri ai Convenţiei, printre care britanicul Andrew Nicholas Duff, deputat în Parlamentul European, au exprimat intenţia de a redacta prima Constituţie europeană.

Potrivit sondajului de opinie prezentat de Comisia Europeană, două treimi dintre cetăţeni doresc această Constituţie comună şi numai 10% se pronunţă explicit împotrivă.

Ana Palacio, reprezentant al Guvernului spaniol în Convenţie, a criticat actuala împărţire în trei "piloni" a politicilor UE, oferind drept exemplu faptul că politica în materie de dezvoltare şi ajutor umanitar este separată de politica externă şi de securitate comună.

Alţi membri ai Convenţiei, printre care reprezentantul Guvernului olandez, Hans Van Mierlo, au propus ca viitorul Tratat al UE să aibă două părţi: o primă parte, în care să se enumere o serie de principii comune tuturor europenilor (egalitate, democraţie, stat de drept şi solidaritate), iar o a doua parte, în care să se precizeze politicile comunitare şi competenţele UE.

Erwin Teufel, reprezentant al Parlamentului german, a exprimat necesitatea de a se elabora două liste: una care să cuprindă competenţele UE şi una referitoare la competenţele statelor membre, în care să se spună clar cine şi ce face. Parlamentarul german Juergen Meyer a subliniat riscul permanent al "competenţelor concurente" între UE şi ţările membre şi a încercat să definească noţiunea de competenţă.

În timp ce unii dintre membrii Convenţiei au susţinut necesitatea de a extinde competenţele UE, de exemplu în materie de politică externă şi de securitate comună sau în domeniul justiţiei şi afacerilor interne, alţii au cerut ca unele competenţe actuale, de exemplu în domeniul serviciilor publice, să fie redate statelor membre. "Nivelul comunitar nu trebuie să se ocupe de ceea ce poate fi soluţionat la nivelul regiunilor", a spus Gianfranco Fini, reprezentantul guvernului de la Roma, citând în acest sens educaţia, politica privind ocuparea forţei de muncă şi securitatea socială. "Italia nu crede într-un catalog rigid de competenţe", a adăugat Gianfranco Fini.

Pierre Moscovici, reprezentantul Executivului francez, a semnalat că, pentru a avansa spre un model federal european, trebuie să se concretizeze repartizarea competenţelor între UE şi statele membre. "Totuşi, cine poate spune că o chestiune considerată mult timp de competenţa statelor membre nu va trebui să fie tratată la nivel european, ca în cazul crizei legate de maladia "vacii nebune" sau al terorismului internaţional. Lista competenţelor constituie o abordare ce se poate dovedi a fi foarte rigidă", a apreciat Pierre Moscovici. 

Comisarul european pentru politica regională, Michel Barnier, a evidenţiat în intervenţia sa "valoarea adăugată europeană" şi a avertizat asupra necesităţii de a constitui o "Uniune care să poată aplica politici concrete".

"Reacţia UE după atentatele din SUA de la 11 septembrie şi faţă de actuala criză din Orientul Mijlociu demonstrează că trebuie să fie îmbunătăţit şi întărit mecanismul de elaborare a poziţiilor comune europene în materie de politică externă", a apreciat preşedintele Convenţiei, Valery Giscard d'Estaing. "Este indispensabil ca o singură voce să vorbească în numele UE şi să facă acest lucru rapid, fără a aştepta o reuniune a unui Consiliu", a subliniat preşedintele Convenţiei.

"UE trebuie să reacţioneze într-un mod mai eficient împotriva terorismului, a criminalităţii organizate, a imigraţiei ilegale şi a traficului de droguri şi cu fiinţe umane", a mai spus Valery Giscard d'Estaing. De asemenea, acesta a evidenţiat propunerea făcută de reprezentanţi ai ţărilor candidate la aderare de a se institui un serviciu comun de protecţie a frontierelor Uniunii.

Potrivit ultimului sondaj de opinie Eurobarometru, realizat în lunile octombrie şi noiembrie 2001, cetăţenii din ţările spaţiului comunitar consideră că principalele priorităţi sunt pacea şi securitatea, ocuparea unui loc de muncă, lupta împotriva crimei organizate şi a traficului de droguri, eradicarea sărăciei, mediul înconjurător şi securitatea alimentară.

Securitatea, şomajul şi mediul înconjurător sunt "problemele de zi cu zi ale cetăţenilor", a menţionat comisarul european pentru politică regională, făcând aluzie la faptul că mulţi lideri rostesc discursuri despre Uniune fără a se referi la chestiunile care preocupă opinia publică.

Peter Hain, reprezentantul Guvernului britanic în Convenţie, s-a referit la necesitatea de a întări securitatea pe plan internaţional cu participarea UE, dar a menţionat, totuşi, că "cele mai importante chestiuni în acest sens vor continua să fie de competenţa parlamentelor naţionale".

Mai mulţi vorbitori au subliniat că fragilitatea diplomaţiei europene este cauzată de absenţa unui caracter "comunitar" al politicii externe a Uniunii.

Fostul premier sloven Alojz Peterle a fost desemnat să reprezinte ţările candidate la aderarea la UE în Prezidiul Convenţiei privind viitorul Europei.

Acest prezidiu se întruneşte de mai multe ori pe lună şi are un rol esenţial în stabilirea ordinii de zi a lucrărilor Convenţiei. Decizia de a desemna un reprezentant al ţărilor candidate a fost luată după ce acestea s-au plâns că erau ţinute deoparte.

▪ Seminarul de la Oviedo privind rolul internaţional al monedei euro

Europa continuă să fie văzută ca un continent cu "sensibilităţi" foarte diferite, ceea ce îi afectează capacitatea de influenţă la nivel global, potrivit concluziilor unui seminar privind rolul internaţional al euro, organizat recent la Oviedo, de preşedinţia spaniolă în exerciţiu a UE. Forul comunitar trebuie să-şi mărească gradul de integrare pentru a dobândi o mai mare pondere economică în lume, au apreciat majoritatea participanţilor la seminar, în viziunea cărora impunerea euro pe plan internaţional este o chestiune de timp.

Potrivit rezultatelor unui sondaj de opinie Eurobarometru-Flash - realizat între 11 şi 19 martie 2002, pe un eşantion de 7.532 de persoane, dintre care 6.031 din cele 12 ţări ale zonei euro şi 1.501 din cele trei ţări membre ale UE care nu au aderat la euro - majoritatea europenilor consideră că trecerea la moneda unică euro a fost un succes.

Ministrul spaniol al economiei, Rodrigo Rato, a subliniat în cadrul seminarului necesitatea de a consolida moneda unică europeană ca valoare de referinţă pe pieţele internaţionale, după încheierea cu succes a procesului de introducere "fizică'' a euro.

Directorul Departamentului de analiză în materie de petrol din cadrul Organizaţiei Ţărilor Exportatoare de Petrol, Javad Yarjani, a apreciat că este "prea devreme" pentru ca preţurile barilului să fie exprimate în euro în loc de dolari. El a menţionat, însă, că dacă Norvegia şi Marea Britanie - cele mai mari producătoare de petrol din Marea Nordului - vor adera la euro, se va crea un moment propice utilizării acestei monede pe pieţele petroliere.

Onno Ruding, vicepreşedinte al "Citibank", a cerut o mai mare integrare a pieţelor financiare europene, pe care le consideră "încă prea fragmentate, mici şi ineficiente" şi a propus crearea unei instituţii de supraveghere financiară unică în Uniunea Europeană, fie creând un organism nou, fie încredinţând această sarcină Băncii Centrale Europene.

Comisarul european pentru probleme economice şi monetare, Pedro Solbos, a reafirmat părerea unanimă a vorbitorilor despre succesul intrării în circulaţie a monedei euro. El a concluzionat că "euro a pus în evidenţă câteva dintre dificultăţile pe care le avea deja economia europeană pe planul integrării".

Preşedintele Băncii Centrale Europene, Win Duisenberg, a subliniat că acest proces se va desfăşura "pe termen lung", deşi euro a devenit repede a doua monedă mai des folosită pe plan personal şi oficial.

După o creştere semnificativă constatată la începutul anului 2002, cu prilejul intrării în circulaţie a monedei euro, procentajul subiecţilor care se simt "bine informaţi" a rămas stabil: 88% (identic cu cel din ianuarie 2002), potrivit sondajului Eurobarometru-Flash dedicat atitudinii faţă de euro. 

Ţările mai puţin informate s-au apropiat de nivelul mediu european, după cum urmează: Portugalia (81%), Grecia (89%), Spania (86%) şi Italia (93%). Germania şi Olanda au cunoscut o evoluţie inversă, Germania devenind chiar ţara în care persoanele chestionate se simt cel mai puţin informate. În Finlanda, Belgia, Austria şi Luxemburg, persoanele bine informate reprezintă între 93% şi 98% dintre subiecţi.

Întrebaţi în legătură cu pregătirea lor, la 1 ianuarie 2002, pentru intrarea în circulaţie a monedei euro, trei europeni din patru se declarau bine pregătiţi, ceea ce reprezintă un nivel aproape identic (72%) cu rezultatul obţinut în ianuarie 2002. 

Ţările "mai puţin pregătite" sunt şi cele mai puţin "informate": Spania (57%), Portugalia (60%), Grecia, (72%). Statele cel mai bine pregătite sunt Olanda (88%), Belgia (86%) şi Luxemburg (84%), ţări care se regăsesc în plutonul celor mai "informate" ţări. De menţionat două cazuri speciale: Finlanda, în pofida unui nivel foarte ridicat de informare (93%), se află printre statele mai puţin pregătite (70% dintre subiecţi se declară bine pregătiţi); Olanda, în pofida unei scăderi a nivelului de informare, îşi menţine poziţia de a fi cel mai bine pregătită.

Pentru 76% dintre subiecţi, trecerea la moneda euro nu mai ridică deloc probleme sau ridică mici probleme. În Franţa, pentru 40% dintre persoanele chestionate. euro mai ridică unele dificultăţi (departe de media europeană de 23%), iar în Olanda, 93% dintre subiecţi nu mai au deloc (sau au mici) dificultăţi după trecerea la moneda euro.

Monedele sunt uşor de recunoscut pentru 61 % dintre subiecţi şi uşor de folosit pentru 71 % dintre aceştia. În cazul bancnotelor, 95% le recunosc uşor, iar 94% le folosesc cu uşurinţă.

După mai bine de două luni, 17% dintre subiecţi folosesc euro drept singura monedă de referinţă (în realizarea calculelor) pentru cumpărături. 49% dintre subiecţi îşi fac socotelile în continuare în moneda naţională, la cumpărături, iar 34% calculează atât în euro cât şi în moneda naţională. În Olanda (56%), Italia (52%) şi Germania (59%), mai bine de jumătate din populaţie fac calculele, în minte, în moneda naţională. Cele mai multe persoane care calculează în euro se află în Irlanda (42%) şi Grecia (29%).

Peste 50% dintre subiecţi nu mai doresc ca preţurile să fie exprimate şi în euro şi în moneda naţională.

Sondajul de opinie evidenţiază două grupuri de consecinţe ale introducerii monedei euro, şi anume: pe de o parte, cinci consecinţe practice, perceptibile în viaţa curentă a cetăţenilor, pe de altă parte, cinci consecinţe economice şi sociale, mai complexe. 

Referitor la consecinţele practice, subiecţii consideră că euro va uşura viaţa celor care călătoresc (95%), va facilita cumpărăturile în zona euro (90%), va permite compararea cu mai multă uşurinţă a preţurilor (87%), va elimina cheltuielile de virament (47%) şi va elimina cheltuielile legate de folosirea cărţii de credit (43%).

Astfel, 89% dintre persoanele chestionate în Austria şi Grecia consideră că euro va uşura viaţa celor care călătoresc (faţă de media europeană de 95%). În Grecia (80%), Austria (86%) şi Germania (85%) se înregistrează rezultate inferioare mediei europene (90%) în cazul subiecţilor care cred că moneda unică va facilita cumpărăturile în zona euro. În Spania, Portugalia şi Grecia sunt cele mai puţine persoane care consideră că euro va face mai uşoară compararea preţurlior între ţări (84% în fiecare). În ceea ce priveşte cheltuielile în caz de virament, italienii (55%), irlandezii (60%) şi portughezii (51%) sunt mai tentaţi să creadă că introducerea euro le va elimina, iar grecii manifestă cele mai mari reticenţe pe această temă. Irlandezii (58%) sunt cei care consideră în cei mai înalt grad că introducerea euro va avea drept efect reducerea cheltuielilor suplimentare legate de cărţile de credit. 

Atitudinea privind consecinţele practice ale intrării în circulaţie a monedei unice nu depinde de categoriile socio-demografice, chiar dacă unele procentaje variază în funcţie de sex, vârstă şi educaţie.

În ceea ce priveşte consecinţele economice şi sociale ale euro, 69% dintre persoanele chestionate apreciază că va fi o monedă internaţională precum dolarul, 63% consideră că va favoriza creşterea economică a ţărilor zonei euro, 61% cred că va contribui la stabilitatea preţurilor în ţările care au aderat la moneda unică, 47% afirmă că va reduce diferenţele de dezvoltare între ţările zonei, iar 27% menţionează contribuţia la crearea de locuri de muncă.

Imaginea acestor consecinţe economice şi sociale este pozitivă, cu excepţia Greciei în scădere netă fată de ianuarie 2002. În Irlanda, Belgia, Olanda şi Luxemburg, peste 75% dintre subiecţi cred că euro va fi o monedă internaţională ca dolarul. Peste jumătate din populaţia Franţei şi Irlandei consideră că moneda unică va reduce diferenţele de dezvoltare între ţările zonei.

Nivelul preocupării publicului faţă de valoarea euro în raport cu dolarul nu s-a schimbat faţă de precedentul sondaj de opinie: 49% dintre persoanele chestionate continuă să fie preocupate "puţin" sau "mult" de acest lucru. În pofida numeroaselor variaţii ale cursului de schimb (în defavoarea euro), există tendinţa de a se atenua neliniştea.

Germania este ţara în care nivelul de preocupare a ajuns să fie cel mai ridicat (62%), fiind urmată de Spania (51%) şi Luxemburg (50%). Majoritatea subiecţilor din Finlanda, Belgia şi Franţa nu este preocupată deloc de valoarea euro în raport cu dolarul, excepţie făcând doar persoanele cu un nivel ridicat de educaţie.

Observaţiile din precedentul sondaj de opinie privind bilanţul avantajelor şi dezavantajelor personale aşteptate în urma trecerii la moneda euro se confirmă în martie: 59% dintre persoanele chestionate consideră că euro presupune, pentru ele, mai multe avantaje decât dezavantaje pe plan personal, cu excepţia Germaniei.

Poziţia faţă de un posibil rol al euro în dezvoltarea sentimentului european este identică celei constatate la începutul anului: 64% dintre persoaneie chestionate cred că euro are o astfel de influenţă. Părerile în acest sens ating un nivel ridicat în Italia (83%), Irlanda (73%) şi Belgia (70%). În Olanda, părerile sunt împărţite (49% dintre subiecţi sunt de acord cu această opinie). În Grecia, majoritatea subiecţilor nu cred în acest posibil rol al monedei euro (55%).

Introducerea monedei euro este considerată un eveniment major în istoria Uniunii Europene de către 81% dintre subiecţi (peste medie se situează Italia cu 87% şi Luxemburg cu 84%, sub medie se situează Germania cu 75% şi Austria cu 71%).

După aproape trei luni de la intrarea în circulaţie a monedei unice, 65% dintre personele chestionate se declară mulţumite de introducerea euro, (peste medie se situează Belgia cu 86% şi Irlanda cu 83%, sub medie se situează Grecia cu 59% şi Germania cu 49%).

